श्रीनगर में बिना इजाजत निकाल रहे थे मुहर्रम जुलूस, पुलिस ने रोका तो हुई झड़प
श्रीनगर के बेमिना और जदीबाल क्षेत्रों में सुरक्षाबलों द्वारा मुहर्रम पर निकाले गए जुलूसों पर गोलियां चलाने और आंसू के गोले दागने के बाद कई लोगों के घायल होने की जानकारी सामने आई है।
श्रीनगर: श्रीनगर के बेमिना और जदीबाल क्षेत्रों में सुरक्षाबलों द्वारा मुहर्रम पर निकाले गए जुलूसों पर गोलियां चलाने और आंसू के गोले दागने के बाद कई लोगों के घायल होने की जानकारी सामने आई है। वहीं पुलिस का भी कहना है कि पत्थरबाजी में उसके 15 से अधिक कर्मी घायल हुए हैं। सोशल मीडिया पर पैलेट फायरिंग में घायल हुए कुछ लोगों की तस्वीरें काफी वायरल हो रही हैं।बेमिना में घटित शनिवार की घटना में घायल एक व्यक्ति सुहैल ने कहा कि पुलिस ने शांतिपूर्ण जुलूस पर पैलेट फायरिंग की। उन्होंने कहा, "जुलूस शांतिपूर्ण तरीके से निकाला गया था। मैं भी पैलेट और रबर की गोली से घायल हुआ हूं।"इसी बीच पुलिस ने रविवार को एक बयान में कहा कि श्रीनगर में दर्जनों स्थानों पर मुहर्रम के जुलूस निकाले गए और कोविड-19 महामारी के कारण जुलूसों की अनुमति नहीं होने की बात बताए जाने पर कुछ स्थानों पर जुलूस में शामिल लोगों ने पथराव भी किया।पुलिस के अनुसार, इस तरह के अधिकांश जुलूस शांति से पीछे हट गए, लेकिन कुछ स्थानों पर लोगों ने पुलिस को धकेलना शुरू कर दिया और पथराव भी किया। पुलिस ने कहा, "पथराव के दौरान 15 से अधिक पुलिसकर्मी गंभीर रूप से घायल हुए, उन्हें तुरंत अस्पताल में भर्ती कराया गया है।"पुलिस ने कहा कि प्राथमिकी दर्ज कर ली गई है और जांच की जा रही है।